text: Esbjerg fejrer sine ishockeymestre på Torvet torsdag
  20 april 2016 kl. 12.12
  
  
  I morgen eftermiddag hyldes spillerne hyldes på Esbjerg Torv, hvor borgmester Johnny Søtrup vil takke dem officielt for indsatsen. 
  Esbjerg Energy sikrede tirsdag aften det første danske mesterskab til Esbjerg i 12 år, da de i Herning vandt i overtiden, og fejringen er på ingen måde slut endnu.
  - Vi vil gerne give alle mulighed for at hylde spillerne herhjemme i Esbjerg, så derfor har vi planlagt en lille event, hvor vores mestre kan få de velfortjente klapsalver og jubel fra os alle, siger Johnny Søtrup, borgmester i Esbjerg Kommune.
  Spillerne hentes i Granly Hockey Arena klokken 16.30. Derfra kører de i veteranlastbilen MB312 gennem byen og ender klokken 17 på Torvet i Esbjerg. Ruten kan ses her.
  På Torvet vil der være musik, jubeltaler og interviews, når spillerne bliver hyldet på scenen.
  Esbjerg Kommune og Esbjerg Energy har tilrettelagt festlighederne i samarbejde med Esbjerg City.
  